## Naredba o ograničenju prometa na cestama

### NN 65/1997 (27.6.1997.), Naredba o ograničenju prometa na cestama

# **MINISTARSTVO UNUTARNJIH POSLOVA**

Na temelju članka 193. stavka 1. Zakona o sigurnosti prometa na cestama
("Narodne novine", broj 59/96. - pročišćeni tekst), ministar unutarnjih
poslova, u suglasnosti s ministrom pomorstva, prometa i veza, donosi

## **NAREDBU**

### **O OGRANIČENJU PROMETA NA CESTAMA**

I.

Zabranjuje se osposobljavanje kandidata za vozače i promet teretnim
automobilima sa ili bez prikolice čija najveća dopuštena masa prelazi 7,5
tona, vozilima koja su sama ili s priključnim vozilima dulja od 14 m, traktorima,
zaprežnim vozilima, radnim i drugim strojevima te vozilima koja se na ravnoj
cesti ne mogu kretati brzinom većom od 40 km/sat:

A) NA GLAVNIM CESTAMA

1. broj 1 (GP Macelj - Zagreb - Karlovac - Gračac - Knin - Brnaze -
Split),

2. na dijelu ceste broj 2 na relaciji: GP Dubrava Križovljanska - Varaždin,

3. na dijelu ceste broj 3 na relaciji: GP Goričan - Čakovec - Varaždin
- Zagreb - Karlovac - Rijeka,

4. na dijelu ceste broj 4 na relaciji: GP Bregana - Zagreb,

5. na dijelu ceste broj 5 na relaciji: GP Terezino Polje - Virovitica
- V. Zdenci,

6. na dijelu ceste broj 7 na relaciji: Osijek - Čepin,

7. broj 8 (GP Pasjak - Šapjane - Rijeka - Zadar - Split - Dubrovnik
- Karasovići) i

8. broj 9 (GP Metković - Opuzen).

B) NA SABIRNIM CESTAMA

1. broj 21 (GP Kaštel - Buje - Pula - Labin - Opatija),

2. na dijelu ceste broj 28 na relaciji: Vrbovec - Bjelovar,

3. na dijelu ceste broj 41 na relaciji: Vrbovec - Sesvete,

4. na dijelu ceste broj 43 na relaciji: Bjelovar - Đurđevac,

5. broj 45 (Veliki Zdenci - Garešnica - Kutina),

6. na dijelu ceste broj 53 na relaciji: GP Donji Miholjac - Našice -
Slavonski Brod i

7. na dijelu ceste broj 60 na relaciji: Brnaze - Trilj.

C) NA SPOJNIM CESTAMA

1. na cesti broj 200 (Buje - GP Plovanija),

2. na cesti broj 220 (Trilj - GP Kamensko).

II.

Zabrana iz točke I. ove Naredbe vrijedi:

- U vremenu od 28. svibnja do 30. rujna, petkom od 16,00 do 23,00 sata,
subotom od 04,00 do 14,00 i nedjeljom od 12,00 do 23,00 sata,

- na Veliki petak i dane uoči blagdana Republike Hrvatske od 16,00 do
23,00 sata,

- na posljednji dan blagdana od 12,00 do 23,00 sata.

Kada je blagdan odnosno posljednji dan blagdana u petak ili subotu,
zabrana vrijedi nedjeljom od 12,00 do 23,00 sata.

Kada je blagdan u nedjelju ili ponedjeljak, odnosno Božićni blagdan
u nedjelju ili ponedjeljak, ili ponedjeljak i utorak, zabrana vrijedi petkom
uoči blagdana od 16,00 do 23,00 sata.

Iznimno od podstavka 1. ove točke, zabrana iz točke I. ove Naredbe,
ne vrijedi za teretne automobile petkom i dane uoči blagdana na dijelovima
cesta broj: 1 (GP Macelj - Krapina), broj: 3 (Goričan - Čakovec - Varaždin),
broj: 4 (GP Bregana - Zagreb) i broj: 8 (GP Pasjak - Rijeka).

III.

Zabrana prometa prema ovoj Naredbi ne odnosi se na:

- vozila s prednošću prolaska i vozila pod pratnjom,

- vozila Ministarstva unutarnjih poslova i oružanih snaga,

- vozila za održavanje cesta, elektroenergetskih i sličnih instalacija
te vozila za dostavu pošte i tiska,

- vozila (bez priključnog vozila) koja prevoze beton ili asfaltnu masu
i vozila koja prevoze naftne derivate,

- vozila (bez priključnog vozila) koja prevoze lako pokvarljivu robu
(svježe meso i svježe mesne proizvode, svježe mlijeko i mliječne proizvode,
svježu ribu i riblje proizvode, lako kvarljivo voće i povrće i slično),

- vozila (bez priključnog vozila) koja prevoze živu stoku i perad,

- vozila koja imaju dozvolu.

U smislu ove Naredbe, poluprikolica za prijevoz lakopokvarljive robe
ne smatra se priključnim vozilom.

IV.

Dozvolu iz točke III. ove Naredbe izdaje policijska uprava na čijem
području prijevoz započinje, samo kad je s obzirom na vrijeme i okolnosti
prijevoz posebice opravdan ili prijeko potreban iz sigurnosnih razloga
ili stoga što bi njegova odgoda prouzročila veće materijalne štete.

Dozvola iz stavka 1. ove točke izdaje se na predlošku koji je otisnut
uz ovu Naredbu i njezin je sastavni dio.

V.

Novčanom kaznom od 6.000 kuna kaznit će se za prekršaj trgovačko društvo
ili druga pravna osoba, a novčanom kaznom od 1.000 kuna odgovorna osoba
u trgovačkom društvu ili drugoj pravnoj osobi i obrtnik ako narede ili
dopuste da njihova vozila sudjeluju u prometu protivno ovoj Naredbi.

Novčanom kaznom od 5.000 kuna kaznit će se samostalni privrednik za
prekršaj iz stavka 1. ove točke.

Novčanom kaznom od 500 kuna kaznit će se za prekršaj instruktor vožnje
koji osposobljava kandidate za vozače kao i vozač koji upravlja vozilom
protivno ovoj Naredbi.

VI.

Novčanu kaznu iz stavka 3. točke V. ove Naredbe od vozača i instruktora
vožnje koje zateknu u izvršenju prekršaja, naplaćuju ovlaštene službene
osobe Ministarstva unutarnjih poslova.

VII.

Stupanjem na snagu ove Naredbe prestaje važiti Naredba o ograničenju
prometa na cestama ("Narodne novine", broj 9/93 i 69/96).

VIII.

Ova Naredba stupa na snagu danom objave u "Narodnim novinama".

Broj: 511-01-14-28002/1-97.
Zagreb, 4. lipnja 1997.

Ministar
**Ivan Penić,** v. r.

---

REPUBLIKA HRVATSKA

MINISTARSTVO UNUTARNJIH POSLOVA

-----------------------------------

(naziv policijske uprave ili postaje)

Broj:

Mjesto i datum: -------------------------

Na osnovu točke IV. Naredbe o ograničenju prometa na cestama ("Narodne
novine", broj: -------- ) izdaje se

**DOZVOLA**

Vozilu registarske oznake ---------- dozvoljava se prometovanje radi
prijevoza ------------------------------------ ----------------------------------------------------------------------------------------

----------------------------------------------------------------------------------------

------------------------------------------ na relaciji
---------------------- u vrijeme zabrane prometa.

Ova dozvola važi za dan --------------- i dan ----------.

M. P.

---------------------

(potpis ovlaštene osobe)

Naredba, NN 65/1997-1037